Document ID: 32013D0753

VYKONÁVACIE ROZHODNUTIE KOMISIE
z 11. decembra 2013,
ktorým sa mení rozhodnutie 2012/226/EÚ o druhom súbore spoločných bezpečnostných cieľov týkajúcich sa železničného systému
[oznámené pod číslom C(2013) 8780]
(Text s významom pre EHP)
(2013/753/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2004/49/ES z 29. apríla 2004 o bezpečnosti železníc Spoločenstva a o zmene a doplnení smernice Rady 95/18/ES o udeľovaní licencií železničným podnikom a smernice 2001/14/ES o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii (smernica o bezpečnosti železníc) (1), a najmä na jej článok 7 ods. 3 druhý pododsek,
keďže:
(1)
Komisia udelila Európskej železničnej agentúre (ďalej len „agentúra“) mandát podľa smernice 2004/49/ES, aby vypracovala návrh spoločných bezpečnostných cieľov (ďalej len „CST“) a súvisiaci návrh spoločných bezpečnostných metód na obdobie rokov 2011 až 2015. V nadväznosti na ročné posúdenie za rok 2013 agentúra Komisii predložila odporúčanie o zmene druhého súboru CST, ako sa stanovuje v rozhodnutí Komisie 2012/226/EÚ z 23. apríla 2012 o druhom súbore spoločných bezpečnostných cieľov týkajúcich sa železničného systému (2). Toto rozhodnutie vychádza z odporúčania agentúry.
(2)
Keďže neboli k dispozícii konzistentné vnútroštátne údaje, národné referenčné hodnoty (ďalej len „NRV“) v prípade Bulharska, Rumunska a Slovenska boli pre niektoré kategórie individuálnych rizík pôvodne stanovené na základe nie úplne konzistentných údajov z obdobia 2004 až 2006 alebo na základe NRV iných členských štátov. V súčasnosti možno NRV pre tieto kategórie prepočítať konzistentným spôsobom, a pôvodné NRV uvedené v priložených tabuľkách by sa preto mali nahradiť.
(3)
Chorvátsko pristúpilo k Únii 1. júla 2013. S cieľom kvantitatívne určiť existujúcu úroveň bezpečnosti železničných systémov v Chorvátsku boli NRV vypočítané podľa tej istej metodológie ako v prípade iných členských štátov. Tieto NRV by sa mali zahrnúť do prílohy k rozhodnutiu 2012/226/EÚ.
(4)
Rozhodnutie 2012/226/EÚ by sa preto malo zodpovedajúcim spôsobom zmeniť.
(5)
Opatrenia stanovené v tomto rozhodnutí sú v súlade so stanoviskom výboru uvedeného v článku 27 ods. 1 smernice 2004/49/ES,
PRIJALA TOTO ROZHODNUTIE:
Článok 1
Časť 1 „Národné referenčné hodnoty (NRV)“ v prílohe k rozhodnutiu 2012/226/EÚ sa nahrádza textom v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 11. decembra 2013

Labels: 8
18
15